ત્યારપછી સવારના ૧૦ વાગે ગુજરાતી કાવ્યસમૃધ્ધિનો સંગીતસભર અનુભવ કરાવનાર શ્રી અમર ભટ્ટનો ‘સ્વરાંકનની સમીપે’ શિર્ષક હેઠળ કાર્યક્રમ શરુ થયો. આગલી રાતનો સંગીતનો નશો ઉતરે તે પહેલાં ફરી એક વાર સંગીતનો પ્રારંભ થયો. આ સમયે અમરભાઈએ પોતાનો સંગીતમાં પ્રવેશ અને તેમાં થયેલી પ્રગતિ પાછળના પરિબળો, તેના સંસ્મરણો સાથે સુંદર રીતે ચિત્રિત કરી ગાઈ બતાવ્યા. પંડિત ઓમકારનાથના સ્વરાંકન અને કવિ નાનાલાલની કવિતા ‘વિરાટનો હિંડોળો ઝાકમઝોળ’ની પોતાના મન પર થયેલી અસર, શ્રી ક્ષેમુભાઈ દિવેટીઆ સાથેની યાદો, બાલમુકુંદ દવેનું સોનેટ અને રાજેન્દ્ર શાહના વિલંબિત લયના મૃદુ ગાનની વાતો પછી તેમણે પોતે સ્વરાંકન કરેલ ‘આભમાં તોરણ બંધાણા ત્રિલોકના” ગાઈ સંભળાવ્યુ. નરસિંહના ઝુલણા છંદના ગીતનો ઉ.જોશીએ કરેલ આસ્વાદ, સુંદરમના ગીતનો આસ્વાદ વગેરેની વાતો રસભર રીતે કરી. એટલું જ નહિ, પોતે વકીલાતના વ્યવસાયમાં હોવા છતાં કહે છે કે, “અસીલોના વિસંવાદમાં સૂરીલો સંવાદ સાધવાનો હોય છે એ રીતે જોઉં છું તો સંગીત અને વકીલાતનો વ્યવસાય જુદો નથી લાગતો!!” આ સાથે જ તેમણે ક્ષેમુભાઈના સ્વરાંકન અને નીનુ મઝુમદારની રચના, જનસંમોહિની રાગમાં “ હેજી વ્હાલા સાવ રે અધૂરું મારું આયખું” ગીત સંભાળાવ્યું. તે ઉપરાંત શ્રી ચંદ્રકાંત શેઠનું “ખાલી કુવે કોશ ચલાવી હવે અમે તો થાક્યા રે” ગીત પણ કુવામાંથી કોશ ચાલતો હોય તેવા લયમાં, સ્વરબધ્ધ થયેલ સંભળાવ્યું. મઝાના વક્તવ્યો સાથેના તેમના બધાં જ ગીતોએ અતિ આનંદ આપ્યો.